b'\n_START_ARTICLE_\nSigurnosna spojka\n_START_PARAGRAPH_\nSigurnosna spojka je spojka koja slu\xc5\xbei za spajanje u slu\xc4\x8dajevima kada mogu nastati preoptere\xc4\x87enja, koja mogu uzrokovati o\xc5\xa1te\xc4\x87enja i lomove dijelova koje treba spojiti, ili koja bi mogla ugroziti normalan rad stroja. Preoptere\xc4\x87enja mogu nastati na primjer zbog ulaza stranih tijela (kamenja ili metalnih dijelova) u mje\xc5\xa1alice, mlinove ili drobilice, te zbog drugih smetnji, kao \xc5\xa1to su zaribavanje le\xc5\xbeajeva i tome sli\xc4\x8dno. Prema tome sve spojke, koje mogu prenositi zakretni moment pri asinkronoj vrtnji (rotaciji) njihovih dijelova, mogu se upotrijebiti kao sigurnosne spojke. One se zato mogu jednostavno podesiti, tako da pri prekora\xc4\x8denju nekog dopu\xc5\xa1tenog zakretnog momenta prestaju raditi sinkrono, pa djeluju idealno prigu\xc5\xa1uju\xc4\x87e. _NEWLINE_Kao sigurnosne spojke upotrebljavaju se i tarne spojke sa stalnom tla\xc4\x8dnom silom. One se ubrajaju u takozvane automatske sigurnosne spojke, to jest takve koje se samostalno isklju\xc4\x8duju pri prekora\xc4\x8denju dopu\xc5\xa1tenog zakretnog momenta, pa po\xc4\x8dinju klizati, i ponovno uklju\xc4\x8duju kad se veli\xc4\x8dina momenta opet smanji na svoju normalnu vrijednost. Kao automatske sigurnosne spojke slu\xc5\xbee i neke spojke koje spajaju oblikom (na primjer sigurnosne spojke s kuglicom). Za razliku od automatskih, vrlo su jednostavne sigurnosne spojke, koje spajaju oblikom (spojke s prekidnim svornjacima), ali im je nedostatak da se ne mogu ponovno samostalno uklju\xc4\x8diti. Takve sigurnosne spojke s prekidnim svornjacima krute su spojke s polovicama me\xc4\x91usobno spojenim svornjacima, koji su dimenzionirani tako da se presjeku kad moment koji se prenosi prekora\xc4\x8di dopu\xc5\xa1tenu veli\xc4\x8dinu. Da bi se sprije\xc4\x8dilo o\xc5\xa1te\xc4\x87ivanje stijenki provrta tim svornjacima, do \xc4\x8dega bi moglo do\xc4\x87i pri takvom isklju\xc4\x8denju, ona se za\xc5\xa1ti\xc4\x87uju tuljcima od kaljenog \xc4\x8delika, a svornjaci se od mekanijeg materijala ula\xc5\xbeu u te tuljke. Za ponovno uklju\xc4\x8denje ovih spojka potrebna je izmjena svornjaka. Osim toga nedostatka ovih spojka jest i taj \xc5\xa1to se veli\xc4\x8dina prenosivog momenta ne mo\xc5\xbee regulirati.\n_START_SECTION_\nTarne sigurnosne spojke\n_START_PARAGRAPH_\nBez obzira na vrstu tarnih dijelova, ove se spojke izvode tako, da spomenuti uvjet za njihovu upotrebu u sigurnosne svrhe (stalna sila koja ste\xc5\xbee tarne dijelove) bude ispunjen. To se mo\xc5\xbee posti\xc4\x87i na jedan od poznatih na\xc4\x8dina (s pomo\xc4\x87u pneumatskih, hidrauli\xc4\x8dkih ili elektromagnetskih ure\xc4\x91aja), a najjednostavnije oprugama. Konstrukcija mora predvidjeti izda\xc5\xa1no odvo\xc4\x91enje topline koja se razvija trenjem klizanja. Jedna izvedba lamelne sigurnosne spojke s oprugama prikazana je na slici. To su zapravo tarne spojke kod kojih je pritisak na tarne povr\xc5\xa1ine ostvaren s pomo\xc4\x87u uzdu\xc5\xbenih (aksijalnih) opruga koje djeluju na paket lamela. Za vrijeme mirovanja pritisak se mo\xc5\xbee regulirati s pomo\xc4\x87u bo\xc4\x8dnih vijaka. Kad zakretni moment za vrijeme rada prekora\xc4\x8di postavljenu vrijednost dolazi me\xc4\x91u lamelama do klizanja.\n_START_SECTION_\nSigurnosna spojka sa svornjacima\n_START_PARAGRAPH_\nSigurnosna spojka sa svornjacima je jednostavna spojka kod koje se moment uvijanja (torzije) prenosi pomo\xc4\x87u svornjaka koji se pri preoptere\xc4\x87enju lome. Svornjaci su ulo\xc5\xbeeni u zakaljene \xc4\x8dahure. Presjek svornjaka tako je dimenzioniran da do loma svornjaka dolazi pri prekora\xc4\x8denju dopu\xc5\xa1tenog momenta torzije. Slomljeni svornjaci mogu se, po\xc5\xa1to je zaustavljeno okretanje, lako zamijeniti novima. Lo\xc5\xa1a strana spojke sa svornjacima je gubitak vremena na zamjenu puknutih svornjaka.\n_START_SECTION_\nSigurnosna spojka s kuglicama, kand\xc5\xbeama i s popre\xc4\x8dnim grebenom\n_START_PARAGRAPH_\nGlavni dijelovi ove vrste sigurnosnih spojki su opruge i dijelovi za vezu (kuglice, valj\xc4\x8di\xc4\x87i, greben ili kand\xc5\xbee). Veza je ostvarena pritiskom opruga na kand\xc5\xbee i na popre\xc4\x8dni (radijalni) greben. Pri preoptere\xc4\x87enju dolazi do proklizivanja oboda uz veliku buku i naglo zagrijavanje spojke. Dijelovi za vezu su izlo\xc5\xbeeni znatnim dodirnim naprezanjima u svim uvjetima rada, i tro\xc5\xa1enju pri povremenom proklizivanju. Ove spojke imaju ve\xc4\x87u to\xc4\x8dnost i pouzdanost djelovanja u odnosu na sigurnosne tarne spojke. _NEWLINE_Sigurnosna spojka s kuglicom za prijenos niskih momenata uvijanja je vrlo jednostavna, sastoji se od pogonske polovine, gonjene polovine, dviju kuglica i zavojne opruge. Opruga priti\xc5\xa1\xc4\x87e kuglice u udubljenja i na taj na\xc4\x8din se prenosi moment torzije s pogonskog na gonjeni dio. Pri preoptere\xc4\x87enju uzdu\xc5\xbena (aksijalna) sila kuglice svladava otpor opruge i dolazi do proklizavanja, te pri tome kuglice preska\xc4\x8du udubljenja i bu\xc4\x8de.'